钦定古今图书集成/明伦汇编/官常典/第495卷 > 戴休颜
## 钦定古今图书集成/明伦汇编/官常典/第495卷 > 戴休颜

按《唐书》本传，“休颜，字休颜，夏州人。家世尚武，志胆不
常。郭子仪引为大将，谕平党项羌，以安河曲。试太常
卿，封济阴郡公，进封咸宁郡王，兼朔方节度副使。城
邠州，功最，迁盐州刺史。朱泚反，率兵三千，昼夜驰奔，
问行在，德宗嘉之，赐实户二百。与浑瑊杜希全、韩游
瓌等捍御有劳。帝进狩梁、洋，留守奉天李怀光屯咸”
阳，使人诱之，休颜斩其使，勒兵自守。怀光眙骇，自泾
阳夜走。迁检校工部尚书、奉天行营节度使。合浑瑊
兵，破泚偏师，斩首三千级，追至中渭桥，京师平。又与
瑊率兵趋岐阳，邀泚残党。加检校尚书右仆射，进户
四百。从乘舆至京师，赐女乐甲第，拜左龙武军。卒，赠
扬州大都督。弟休璿，历开府仪同三司，封东阳郡王。
休晏历辅国大将军，封彭城郡公。俱以将略称。